ശങ്കറുമായുള്ള പ്രശ്നങ്ങള്ക്ക് പരിഹാരം, നാല് വര്ഷത്തെ വിലക്ക് നീങ്ങി വടിവേലു സിനിമയില് സജീവമാകുന്നു ഒരുസമയത്ത് തമിഴ് സിനിമകളില് നിന്ന് മാറ്റി നിര്ത്താന് കഴിയാത്ത താരമായിരുന്നു വടിവേലു.എന്നാല് നാല് വര്ഷമായി അദ്ദേഹം അഭിനയത്തില് നിന്ന് വിട്ട് നില്ക്കുകയായിരുന്നു. തമിഴ് ഫിലിം പ്രൊഡ്യൂസേഴ്സ് കൗണ്സിലിന്റെ വിലക്കായിരുന്നു കാരണം. എസ് പിക്ചേഴ്സിന്റെ ബാനറില് സംവിധായകന് ഷങ്കര് നിര്മ്മിച്ച് ചിമ്ബുദേവന് സംവിധാനം ചെയ്ത ഇംസൈ അരസന് 24ാം പുലികേശി എന്ന സിനിമയുടെ ചിത്രീകരണം പാതിവഴിയില് നിര്ത്തേണ്ടിവന്നതിനെത്തുടര്ന്നാണ് വടിവേലുവിനെതിരായ വിലക്ക് വന്നത്. ചിത്രത്തിലെ അണിയറപ്രവര്ത്തകരും വടിവേലുവും തമ്മിലുള്ള അഭിപ്രായവ്യത്യാസങ്ങളെ തുടര്ന്നാണ് ചിത്രം ഉപേക്ഷിക്കപ്പെട്ടത്. വടിവേലുവിന്റെ അനാവശ്യ ഇടപെടലും നിസ്സഹകരണവുമാണ് ചിത്രം നിര്ത്തേണ്ട നിലയിലേക്ക് എത്തിച്ചതെന്ന് ചൂണ്ടിക്കാട്ടി ഷങ്കര് തമിഴ് ഫിലിം പ്രൊഡ്യൂസേഴ്സ് കൗണ്സിലിനെ സമീപിച്ചതോടെയാണ് സംഘടനുടെ വിലക്ക് വന്നത്. ഇംസൈ അരസന് 24ാം പുലികേശി ഉപേക്ഷിച്ചതുമൂലം ഷങ്കറിനുണ്ടായ നഷ്ടം നികത്താതെ വടിവേലുവിന് മറ്റൊരു ചിത്രത്തില് അഭിനയിക്കാനാവില്ലെന്നായിരുന്നു പ്രൊഡ്യൂസേഴ്സ് കൗണ്സിലിന്റെ നിലപാട്. നാല് വര്ഷത്തിനിപ്പുറം ഈ പ്രശ്നം പരിഹരിക്കപ്പെട്ടിരിക്കുകയാണ്. അതേസമയം തിരിച്ചുവരവില് ലൈക്കയുമായി അഞ്ച് സിനിമകളുടെ കരാറില് വടിവേലു ഒപ്പുവച്ചിട്ടുമുണ്ട്.